เทศบัญญัติเทศบาลตำบลพลา เรื่อง การลดหย่อนภาษีบำรุงท้องที่ พ.ศ. 2552
เทศบัญญัติเทศบาลตำบลพลา
เทศบัญญัติเทศบาลตำบลพลา
เรื่อง
การลดหย่อนภาษีบำรุงท้องที่ พ.ศ. ๒๕๕๒[๑]
 

โดยที่เป็นการสมควรตราเทศบัญญัติเทศบาลตำบลพลา
ว่าด้วย การลดหย่อนภาษีบำรุงท้องที่บังคับใช้ในเขตเทศบาลตำบลพลา

อาศัยอำนาจตามความใน มาตรา ๖๐
แห่งพระราชบัญญัติเทศบาล พ.ศ. ๒๔๙๖ แก้ไขโดยพระราชบัญญัติเทศบาล (ฉบับที่ ๕) พ.ศ.
๒๕๑๐ ประกอบกับมาตรา ๒๒ แห่งพระราชบัญญัติภาษีบำรุงท้องที่ พ.ศ. ๒๕๐๘
แก้ไขโดยพระราชกำหนดแก้ไขเพิ่มเติมพระราชบัญญัติภาษีบำรุงท้องที่ พ.ศ. ๒๕๐๘ พ.ศ.
๒๕๒๔ เทศบาลตำบลพลาโดยความเห็นชอบจากสภาเทศบาลตำบลพลาและผู้ว่าราชการจังหวัดระยอง
จึงตราเทศบัญญัติเทศบาลตำบลพลานี้ไว้ ดังต่อไปนี้

ข้อ ๑
เทศบัญญัตินี้เรียกว่า เทศบัญญัติเทศบาลตำบลพลา
เรื่อง การลดหย่อนภาษีบำรุงท้องที่ พ.ศ. ๒๕๕๒

ข้อ ๒
เทศบัญญัตินี้ให้ใช้บังคับ
ตั้งแต่วันที่ได้ประกาศไว้โดยเปิดเผย ณ สำนักงานเทศบาลตำบลพลาแล้วเจ็ดวัน

ข้อ ๓
บรรดาเทศบัญญัติ กฎ ระเบียบ
หรือคำสั่งอื่นใดในส่วนที่ตราไว้แล้วในเทศบัญญัตินี้ซึ่งขัดหรือแย้งกับเทศบัญญัตินี้ให้ใช้เทศบัญญัตินี้แทน

ข้อ ๔
ในเทศบัญญัตินี้
บุคคลธรรมดา หมายความว่า
บุคคลตามความหมายแห่งประมวลกฎหมายแพ่งและพาณิชย์ และให้หมายรวมถึงคณะบุคคลที่ไม่ใช่นิติบุคคลด้วย
เจ้าของที่ดิน หมายความว่า
บุคคลหรือคณะบุคคลไม่ว่าจะเป็นบุคคลธรรมดาหรือนิติบุคคล
ซึ่งมีกรรมสิทธิ์ในที่ดินหรือครอบครองอยู่ในที่ดินที่ไม่เป็นกรรมสิทธิ์ของเอกชน
ที่ดิน หมายความว่า
พื้นที่ดินและให้หมายความรวมถึงพื้นที่ที่เป็นภูเขาหรือมีน้ำด้วย
ที่อยู่อาศัย หมายความว่า
บ้านเรือน ตึก กระท่อม
หรือสิ่งปลูกสร้างอื่นใดที่มีประโยชน์ใช้สอยตามปกติเพื่อการอยู่อาศัย
ซึ่งมิใช่เพื่อประโยชน์ในการประกอบการค้าของเจ้าของที่ดิน
ที่เลี้ยงสัตว์ หมายความว่า
พื้นที่ซึ่งใช้ประโยชน์ในการเลี้ยงสัตว์ ที่เป็นประโยชน์ในการประกอบอาชีพหรือยังชีพของเจ้าของที่ดิน
ไม่ว่าจะเป็นสัตว์ปีก แมลง สัตว์บก หรือสัตว์น้ำหรือสัตว์ครึ่งบกครึ่งน้ำใด ๆ
ก็ตาม โดยการเลี้ยงสัตว์ในที่ดินดังกล่าว อาจเป็นสถานที่ให้อาหาร
หรือแหล่งอาหารของสัตว์ หรือแหล่งพักนอนของสัตว์ แหล่งควบคุมกักกันสัตว์
หรือหลายกรณีประกอบกันก็ได้
ที่ประกอบกสิกรรม หมายความว่า
พื้นที่ใช้ประโยชน์ในการเพาะปลูกพืชผลที่เป็นประโยชน์ในการประกอบอาชีพ หรือยังชีพ
โดยอาจเป็นพืชล้มลุก พืชยืนต้น หรือพืชน้ำใด ๆ ก็ตามของเจ้าของที่ดิน

ข้อ ๕
ให้บุคคลธรรมดา
ซึ่งเป็นเจ้าของที่ดินแปลงเดียวหรือหลายแปลงที่อยู่ในเขตเทศบาลตำบลพลา
และใช้ที่ดินนั้นเป็นที่อยู่อาศัยของตน เป็นที่เลี้ยงสัตว์ของตน
หรือประกอบกสิกรรมของตนให้ลดหย่อนไม่ต้องเสียภาษีบำรุงท้องที่ เป็นจำนวนหนึ่งไร่
ที่ดินที่มีสิ่งปลูกสร้าง
และใช้สิ่งปลูกสร้างนั้นเป็นสถานการค้าหรือให้เช่า
ไม่ได้รับการลดหย่อนสำหรับส่วนของที่ดินที่มีสิ่งปลูกสร้างที่ใช้เป็นสถานการค้าหรือให้เช่านั้น
ในกรณีที่บุคคลธรรมดาหลายคนเป็นเจ้าของที่ดินร่วมกัน
ให้ได้รับการลดหย่อนรวมกันตามเกณฑ์ที่กำหนดไว้ในวรรคหนึ่ง

ข้อ ๖
ให้นายกเทศมนตรีตำบลพลาเป็นผู้รักษาการตามเทศบัญญัตินี้
และให้มีอำนาจออกข้อบังคับ ระเบียบ ประกาศ หรือคำสั่ง
เพื่อปฏิบัติให้เป็นไปตามเทศบัญญัตินี้


ประกาศ
ณ วันที่ ๙ กรกฎาคม พ.ศ. ๒๕๕๒
สมพร
เหลือล้น
นายกเทศมนตรีตำบลพลา















ปริยานุช/ผู้จัดทำ
๒๑
ตุลาคม ๒๕๕๒

นันท์นภัสร์/ตรวจ

[๑]
ราชกิจจานุเบกษา เล่ม ๑๒๖/ตอนพิเศษ ๑๕๒ ง/หน้า ๗๗/๑๔ ตุลาคม ๒๕๕๒